2007 m. gegužės 10 d. Europos Parlamento rezoliucija dėl būsimosios regioninės politikos įnašo diegiant naujoves Europs Sąjungoje (2006/2104(INI))



Oficialusis leidinys 076 E , 27/03/2008 p. 0130 - 0138



P6_TA(2007)0184 Būsimosios regioninės politikos įnašas diegiant naujoves ES 2007 m. gegužės 10 d. Europos Parlamento rezoliucija dėl būsimosios regioninės politikos įnašo diegiant naujoves Europs Sąjungoje (2006/2104(INI)) Europos Parlamentas, - atsižvelgdamas į EB steigimo sutarties 2, 3, 158, 159 ir 160 straipsnius, - atsižvelgdamas į 2006 m. liepos 11 d. Tarybos reglamentą (EB) Nr. 1083/2006, nustatantį bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo [1], ir į jo klaidų ištaisymą [2], - atsižvelgdamas į 2006 m. liepos 11 d. Tarybos reglamentą (EB) Nr. 1084/2006, įsteigiantį Sanglaudos fondą [3], - atsižvelgdamas į 2006 m. liepos 5 d. Europos Parlamento ir Tarybos reglamentą (EB) Nr. 1080/2006 dėl Europos regioninės plėtros fondo [4], - atsižvelgdamas į 2006 m. liepos 5 d. Europos Parlamento ir Tarybos reglamentą (EB) Nr. 1081/2006 dėl Europos socialinio fondo [5], - atsižvelgdamas į 2006 m. liepos 5 d. Europos Parlamento ir Tarybos reglamentą (EB) Nr. 1082/2006 dėl Europos teritorinio bendradarbiavimo grupės (ETBG) [6], - atsižvelgdamas į 2006 m. spalio 6 d. Tarybos sprendimą 2006/702/EB dėl Bendrijos sanglaudos politikos strateginių gairių [7], - atsižvelgdamas į 2006 m. gruodžio 18 d. Europos Parlamento ir Tarybos sprendimą Nr. 1982/2006/EB dėl Europos bendrijos Septintosios bendrosios mokslinių tyrimų, technologijų plėtros ir demonstravimo veiklos programos (2007-2013 m.) [8], - atsižvelgdamas į 2006 m. spalio 24 d. Europos Parlamento ir Tarybos sprendimą Nr. 1639/2006/EB [9] dėl Konkurencingumo ir inovacijų bendrosios programos įsteigimo (2007-2013 m.), - atsižvelgdamas į savo 2005 m. kovo 10 d. rezoliuciją dėl dėl mokslo ir technologijų ‐ Europos Sąjungos mokslinių tyrimų rėmimo politikos gairės [10], - atsižvelgdamas į Komisijos komunikatą pavadinimu "Sanglaudos politika ekonomikos augimui ir darbo vietų kūrimui skatinti. Strateginės bendrijos gairės", 2007-2013 m. (COM(2005)0299), - atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui pavadinimu "Žinių taikymas praktikoje: įvairialypė ES naujovių strategija" (COM(2006)0502), - atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui pavadinimu "Daugiau mokslinių tyrimų ir naujovių. Investavimas ekonomikos augimui ir užimtumui skatinti. Bendras požiūris" (COM(2005)0488), - atsižvelgdamas į Komisijos komunikatą Tarybai ir Europos Parlamentui pavadinimu "Sanglaudos politika ir miestai. Miestų ir aglomeracijų įnašas į ekonomikos augimą bei darbo vietų kūrimą regionuose" (COM(2006)0385), - atsižvelgdamas į Komisijos komunikatą pavadinimu "Trečioji pažangos sanglaudos srityje ataskaita. Naujosios augimo, darbo vietų ir sanglaudos partnerystės link" (COM(2005)0192), - atsižvelgdamas į 2000 m. kovo 23- 24 d. Lisabonos Europos Vadovų Tarybos išvadas, - atsižvelgdamas į Feiroje 2000 m. birželio 19- 20 d. Europos Vadovų Tarybos patvirtintą Europos mažųjų įmonių chartiją, - atsižvelgdamas į Komisijos komunikatą 2006 m. pavasario Europos Vadovų Tarybai pavadinimu "Metas judėti sparčiau. Naujoji partnerystė siekiant vystymosi ir užimtumo" (COM(2006)0030), - atsižvelgdamas į Komisijos komunikatą Europos Vadovų Tarybos neformaliam susitikimui Lahtyje, Suomijoje, 2006 m. spalio 20 d., pavadinimu "Naujovėms atvira, šiuolaikiška Europa" (COM(2006)0589), - atsižvelgdamas į Komisijos komunikatą Europos Vadovų Tarybai pavadinimu "Europos technologijos institutas. Tolesni žingsniai jo įkūrimo link" (COM(2006)0276), - atsižvelgdamas į Komisijos komunikatą pavadinimu "Regionų ekonominiai pokyčiai" (COM(2006)0675), - atsižvelgdamas į Esko Aho vadovaujamos nepriklausomos ekspertų grupės moksliniams tyrimams ir taikomajai veiklai ataskaitą Komisijai pavadinimu "Novatoriškos Europos kūrimas" (2006 m. sausio mėn.), galutinę Europos mokslinių tyrimų patariamosios tarybos (ERAB) ataskaitą pavadinimu "Regioninio mokslinių tyrimų ir naujovių potencialo skatinimas" (2005 m. lapkričio mėn.) ir Komisijos darbo dokumentą pavadinimu "Novatoriška strategija ir veiksmai: 15 metų regionų patirties rezultatai" (2006 m. spalio mėn.), - atsižvelgdamas į 2006 m. Europos naujovių pažangos ataskaitą (tendencijų lentelę), - atsižvelgdamas į Regionų komiteto pozicijas ir nuomones, - atsižvelgdamas į Darbo tvarkos taisyklių 45 straipsnį, - atsižvelgdamas į Regioninės plėtros komiteto pranešimą ir į Biudžeto komiteto nuomonę(A6-0096/2007), A. kadangi regioninė politika ne tik apima projektų tvirtinimą ir struktūrinių fondų valdymą, tačiau taip pat atlieka tam tikrą vaidmenį didinant ES gebėjimą diegti naujoves, o tai savo ruožtu apima daug papildomų mokslinių, technologinių, teisinių ir finansinių, ekonominių ir komercinių, organizacinių ir administracinių, energetikos ir aplinkosaugos, švietimo ir socialinių, sveikatos ir kultūros priemonių, skirtų Bendrijoje užtikrinti tvirtą sanglaudą, B. kadangi investicijos pačios savaime neužtikrina vystymosi, bet vykdant tinkamą politiką ir remiant pažangius ekonomikos augimo skatinimo būdus gali tapti gyvybiškai svarbia vystymosi priemone, C. kadangi didesnis ES gebėjimas diegti naujoves turi padėti mažinti regionų skirtumus vadovaujantis socialinio solidarumo ir darnaus vystymosi principais, D. kadangi visais su naujovėmis susijusiais veiksmais turi būti siekiama naudos žmonėms; kadangi išsamus ir harmoningas jų ugdymas yra būtina visų politikos priemonių įgyvendinimo sąlyga ir kadangi visų veiksmų, kurių ėmėsi ES, pagrindas turi būti jos gyventojų, kaip vietos ir regioninės bendruomenės narių ir kartu valstybių narių piliečių, gerovė (dažnai apibrėžiama kaip gyvenimo kokybė ir ilga gyvenimo trukmė), E. kadangi vienodas švietimo ir mokymo prieinamumas visais lygmenimis yra pagrindinė piliečių teisė ir kadangi reikia gerinti nuolatinį mokymą ir suteikti darbuotojams galimybę keisti kvalifikaciją, F. kadangi naujovės ES turėtų būti suprantamos kaip dinamiškas ir sąveikus procesas, apimantis, vadovaujantis subsidiarumo principu, daug įvairių suinteresuotų subjektų, įskaitant suinteresuotus regionų ir vietos subjektus, G. kadangi naujovės taip pat gali reikšti, kad bus sugrįžta prie gerų, išbandytų ir pasitvirtinusių veiklos būdų, kurie buvo naudojami karta iš kartos, ir kadangi kai kuriais atvejais naujovių diegimo priemonės gali būti skirtos tik kai kuriems regionams, H. kadangi kai kurioms priemonėms įgyvendinti reikia didelių išlaidų, o kitoms - tik naujų idėjų ir (arba) gerų, aiškių teisės aktų, kurių būtų laikomasi, I. kadangi Lisabonos strategijos tikslas - iki 2010 m. ES padaryti konkurencingiausia pasaulyje ekonomika, tarp kitų priemonių iki 3 proc. BVP padidinant moksliniams tyrimams bei taikomajai veiklai skiriamas lėšas, ir kadangi regioninius ir vietos centrus reikia aktyviau įtraukti į praktinį Lisabonos strategijos įgyvendinimą, J. kadangi 60-70 proc. Bendrijos teisės aktų įgyvendinami regioniniu ir vietos lygmenimis, K. kadangi struktūriniai fondai turi būti naudojami lanksčiai, kad būtų galima deramai atsižvelgti į atskirų regionų ypatybes, L. kadangi buvo pradėtos taikyti įvairios finansavimo priemonės, įskaitant naująsias Jaspers [11], Jeremie [12] ir Jessica [13] iniciatyvas, ir kadangi Europos investicijų banko (EIB) veiksmais padedama siekti vystymosi racionaliai panaudojant išlaidas, M. kadangi mažos ir vidutinės įmonės (MVĮ) atlieka gyvybiškai svarbų vaidmenį didinant ES gebėjimą taikyti naujoves, nes jos, bet kita ko, lanksčiau ir sparčiau pradeda taikyti naujas technologijas ir naujus veiklos metodus, N. kadangi MVĮ turi būti laikomos viena pagrindinių Europos naujovių varomųjų jėgų ir kadangi valstybės narės ir Europos Sąjunga yra įsipareigojusios stiprinti mažųjų įmonių naujovių dvasią, jų technologinius pajėgumus ir įsteigti joms prieinamą Bendrijos patentą, O. kadangi tvari energijos sektoriaus plėtra - vienas svarbiausių ES uždavinių, P. kadangi ekonominė veikla plačiąja prasme taip pat apima ir ūkininkavimą, Q. kadangi paslaugų sektoriuje uždirbama didelė valstybių narių pajamų dalis (apie 70 proc.), R. kadangi ES numatomi demografiniai pokyčiai (nedidelis gimimų skaičius ir gyventojų senėjimas) yra socialinis ES iššūkis ir atveria plačias galimybes diegti naujoves valstybėse narėse, taip pat ir paslaugų sektoriuje, S. kadangi turi būti sukurtos deramos sąlygos naudotis transporto, telekomunikacijų ir informacijos tinklų infrastruktūra, T. kadangi kiti pasaulio ekonomikos ir politikos "žaidimo" veikėjai nesėdi sudėję rankų ir taip pat ieško naujų sprendimų, ir kadangi naujovės gali būti priemonė, kurios pagalba ES ekonomika taptų patrauklesne ir konkurencingesne, o ES regionai sustiprintų savo ryšius, U. kadangi naujovių nereikia vertinti tik formaliai ir kadangi esama "grįžtamojo ryšio" poveikio, dėl kurio tinkamai vykdoma regioninė politika skatina daugiakryptes naujoves, o jos savo ruožtu skatina greitesnį ir darnesnį regionų vystymąsi bei prisideda prie ES sanglaudos, V. kadangi naujovės - vienas iš trijų ES prioritetų, minimų Bendrijos strateginėse gairėse (2007-2013 m.), Žmogiškojo kapitalo, švietimo, mokslo ir mokslinių tyrimų politika 1. ragina Komisiją ir valstybes nares užtikrinti, kad švietimas visuose ES regionuose būtų vienodai prieinamas visiems piliečiams visais lygmenimis, nes tai paskatintų žmonių gebėjimą mąstyti novatoriškai, kūrybiškai ir užtikrintų asmeninio (intelektinio ir fizinio) vystymosi pusiausvyrą, įskaitant aktyvaus ir etinio bei visuomeniško socialinio elgesio įpročių formavimąsi; 2. džiaugiasi iki šiol pasiektais rezultatais ir ragina Komisiją bei valstybes nares skatinti regioninių akademinių ir mokslinių tyrimų centrų, taip pat tobulėjimo centrų įvairiose srityse plėtrą ir glaudesnį šių centrų bendradarbiavimą, ypač per tinklus, kurie atviri trečiosioms šalims, taip pat ragina skatinti intensyvesnius mokslo srities darbuotojų ir studentų mainus ir sudaryti daugiau galimybių juose dalyvauti moterims mokslininkėms; 3. ragina Komisiją, valstybes nares ir vietos valdžios institucijas skatinti mokslinių tyrimų projektus, kuriuos vykdant gautus duomenis galima pritaikyti praktiškai ir taip prisidėti prie regionų vystymosi; 4. atkreipia Tarybos ir Komisijos dėmesį į tai, kad, atsižvelgiant į dabartinę demografinę ES padėtį, reikia pertvarkyti valstybių narių, regionų ir vietos valdžios institucijų vykdomą šeimos, socialinės apsaugos ir pensijų politiką, ir mano, kad itin reikia atkreipti dėmesį į tai, kad Europos visuomenė sensta ir kad reikia skatinti pagyvenusius žmones aktyviau įsitraukti į naujovių skatinimo priemones siekiant deramai panaudoti jų žinias ir patirtį; 5. ragina Komisiją ir valstybes nares, regionų ir vietos valdžios institucijas imtis veiksmingesnių priemonių ieškant talentingo jaunimo, suteikti jam galimybių plėtoti mokslinius ir intelektinius gebėjimus ir teikti visapusę paramą jaunų mokslininkų pažangai; 6. pabrėžia, kad demografiniai pokyčiai taip pat sukuria galimybių ES ekonomikai; nurodo novatorišką veiklą informatikos ir medicinos sektoriuose, domotikoje, telematikoje ir daugelyje paslaugų, transporto ir priežiūros sektorių bei planuojant regionus; primena, kad dauguma regionų ir vietos valdžios institucijų turi reikiamų galių šių sričių politikai įgyvendinti; 7. siūlo, siekiant stiprinti naujovių dvasią, Komisijai, valstybėms narėms, Regionų komitetui ir regioninės valdžios institucijoms pagal principą "nuo atskiro prie bendro" paakstinti regionų ir vietos bendruomenes vykdyti įvairiakryptę glaudesnio dialogo su visuomene, ir ypač verslu, kampaniją; 8. pripažįsta, kad naujovės būtinos siekiant kurti darbo vietas Europoje; 9. mano, kad pagrindinė naujovių diegimo ES, įskaitant tolimiausius regionus, atokiausias teritorijas, kalnus ir salas, taip pat kaimo vietoves, sąlyga - netrukdoma ir nemokama (arba labai pigi) plačiajuostė prieiga prie: a) administracinės informacijos (visais administracijos lygmenimis), kad visus administracinius formalumus, taip pat ir susijusius su verslu, būtų galima atlikti internetu, ir b) mokslinės, ekonominės, teisinės ir kultūrinės informacijos, deramai laikantis intelektinės nuosavybės principų (platesnės galimybės naudotis elektroninėmis bibliotekomis), ir ragina Komisiją, valstybes nares, regionines ir vietos valdžios institucijas užtikrinti visuotinę prieigą prie šios informacijos, padidinti informacijos ir ryšių technologijomis (IRT) pagrįsto darbo galimybes, kurios gali padėti kovoti su nedarbu ir yra ypač svarbios asmenims, kurie dėl asmeninių ar profesinių aplinkybių privalo užimti nuotolinio darbo vietas ar mokytis šiuo būdu, ir asmenims, kurie renkasi darbą namuose, įskaitant vaikus auginančius darbuotojus, neįgaliuosius ir slaugytojus; 10. ragina vietos, regionų ir nacionalines valdžios institucijas, bendradarbiaujant su sektoriniais subjektais, pvz., Pramonės ir prekybos rūmais ir kitais informacijos centrais, įkurti bendrus "vieno langelio" principu veikiančius subjektus; pabrėžia, kad tai galima padaryti ne naudojant papildomus išteklius, o reformuojant turimus informacijos tinklus; galiausiai pažymi, kad taip įmonės ir mokslinių tyrimų institucijos iš vienos vietos gali gauti daugiau informacijos apie vietos, regiono, šalies ir ES lygmens naujoves, mokslinius tyrimus ir regionų vystymosi politiką; 11. mano, kad siekiant visoje ES skatinti taikyti naujoves būtina plačiai remti su išradimais ir atitinkamai su patentais ir licencijomis susijusią veiklą, ir ragina Tarybą, Komisiją ir valstybes nares dėti daugiau pastangų, kad pradėtų galioti Europos patentas, užtikrinti, kad būtų laikomasi autorių teisių (intelektinės nuosavybės teisių strategija), aktyviai ir veiksmingai kovoti su plagiavimu bei padirbinėjimu ir stengtis šioje srityje rasti visuotinių sprendimų, dažniausiai grindžiamų Europos modeliais; 12. pažymi, kad vystymosi ir naujovių diegimo priemonės taip pat taikomos ir netechnologinėms, organizacinėms ir į paslaugas orientuotoms naujovėms; džiaugiasi, kad 2006 m. gruodžio 5 d. Konkurencingumo taryba nusprendė parengti į paslaugas orientuotų ir netechnologinių naujovių politikos gaires; ragina Komisiją įtraukti į šį procesą suinteresuotoms įmonėms atstovaujančias verslo tarpininkų organizacijas; ragina regionus pradėti taikyti paramos netechnologinėms naujovėms priemones; 13. mano, kad iki šiol naujovių taikymo grupės ir kompetencijos centrai pasiekė gerų rezultatų ir kad juos reikėtų papildyti išvadomis, padarytomis pirmiau minėtame Komisijos komunikate pavadinimu "Žinių taikymas praktikoje. Visuotinė ES naujovių skatinimo strategija"; mano, kad taip pat reikėtų apsvarstyti pirmiau minėtą Komisijos darbo dokumentą "Novatoriška strategija ir veiksmai" (kuris apima vadinamąjį naujovių taloną) ir pirmiau minėtas ERAB rekomendacijas; ragina Komisiją ir valstybes nares skatinti šių naujovių taikymo grupių kūrimąsi, nes jos padeda susieti mokslinių tyrimų, švietimo centrų, verslo ir vietos bendruomenių veiklą; 14. mano, kad dinamiška regioninio lygmens naujovių plėtra regionų lygmeniu, ypač vietovėse, kuriose vyrauja tradicinės pramonės šakos arba tik pavienės pramonės šakos, galėtų veiksmingai padėti išvengti neigiamo delokalizacijos poveikio ir skatinti regionų užimtumą; 15. ragina valstybes nares plėtoti bendradarbiavimą kuriant Europos technologijų platformas, kurių pagalba įtvirtinami tarpvalstybiniai ir tarpregioniniai pramonės, verslo, mokslinių tyrimų ir finansų grupių ryšiai, suteikiama galimybė telkti veiklą, susijusią su naujovių diegimu; 16. pripažįsta, kad svarbu steigti naujovių centrus ir sritis regionų lygmeniu ir per tarpinius tinklus susieti juos su atitinkamomis kitų regionų ir valstybių narių arba trečiųjų šalių institucijomis; 17. džiaugiasi, kad pagal Septintąją bendrąją mokslinių tyrimų ir taikomosios veiklos programą skiriama apie 40 proc. daugiau lėšų; nepaisant to, pabrėžia, kad dabar moksliniams tyrimams ir taikomajai veiklai išleidžiama vis dar grėsmingai mažai lėšų ir kad šiam tikslui skirtų Bendrijos biudžeto asignavimų toli gražu neužtenka; ragina valstybes nares kuo greičiau nacionaliniu ir regioniniais lygmenimis žymiai padidinti moksliniams tyrimams ir taikomajai veiklai skiriamą BVP dalį ir atkreipia dėmesį į tai, kad pinigus reikia naudoti racionaliai ir tam tikslui, kuriam jie skirti; 18. pareiškia esąs susirūpinęs dėl to, kad tyrimams ir naujovėms numatyti finansiniai ištekliai netenkina tikrų ES poreikių siekiant padidinti konkurencingumą, nors ES institucijos ir pripažįsta, kad labai svarbu skatinti naujoves; 19. mano, kad struktūrinis finansavimas yra viena iš pagrindinių naujovių diegimo pajėgumų rėmimo ir ekonominių regionų skirtumų mažinimo priemonė, ir siūlo Komisijai, valstybėms narėms ir vietos valdžios institucijoms padidinti moksliniams tyrimams ir taikomajai veiklai skiriamą struktūrinio finansavimo išteklių, kurių lėšomis prisidedama prie vystymosi, dalį; 20. mano, kad Europos technologijų institutas (ETI) suteiktų naują galimybę užkirsti kelią "protų nutekėjimui" ir suteiktų talentingiems Europos mokslininkams unikalią galimybę atlikti aukščiausio lygio mokslinius tyrimus ir teikti paramą regioniniams mokslinių tyrimų institutams; taigi ragina Tarybą, Komisiją ir valstybes nares paspartinti ETI įsteigimą ir šitaip padidinti Bendrijos konkurencingumą bei "žinių trikampio", kurį sudaro naujovių, mokslinių tyrimų ir švietimo sritys, galimybes; 21. ragina Komisiją parengti atviros, bendros ir konkurencingos Europos mokslininkų darbo rinkos kūrimo strategiją ir taip pat ragina valstybes nares bei vietos valdžios institucijas įgyvendinti šią strategiją siekiant, kad atitinkamos karjeros perspektyvos ir paprastesnė mokslininkų judumo tvarka suteiktų mokslininkams galimybę tobulėti; Ekonominė ir energetikos politika, finansinės ir administracinės priemonės 22. ragina Komisiją, valstybes nares, regionų ir vietos institucijas, atsižvelgiant į atitinkamas jų kompetencijas, visapusiškai remti MVĮ (įskaitant administracinių procedūrų, mokesčių sistemos ir viešosios pasiūlos procedūrų integravimo priemones), kadangi jos sudaro kūrybingiausią ir dinamiškiausią technologinių ir organizacinių naujovių varomąją jėgą, galinčią padidinti Europos ekonominį konkurencingumą ir pagerinti padėtį darbo rinkoje; 23. pabrėžia, kad svarbu palengvinti MVĮ prieigą prie struktūrinių fondų lėšų tuo siekiant, kad padidėtų visuomenės iš panaudotų ES lėšų gaunama nauda; atsižvelgdamas į tai, mano, kad reikėtų skatinti finansavimo diversifikavimą, o ypatingos pastangos turėtų būti daromos tolesniam rizikos kapitalo potencialo vystymui; 24. ragina regionų ir vietos valdžios institucijas skatinti ir remti regioninį įvairaus dydžio, t. y. mažų, vidutinių ir didelių mokslinių tyrimų centrų ir verslo įmonių bendradarbiavimą, kai įmanoma įtraukiant socialinės ekonomikos institucijas; ragina regionų ir vietos valdžios institucijas laikyti atvirų naujovių principą (pramonės įmonių, MVĮ ir vyriausybių bendradarbiavimo mokslinių tyrimų ir naujovių srityje buriantis į grupes) varomąja regionų vystymosi jėga; 25. pabrėžia, kad struktūriniai fondai ir Sanglaudos fondas atlieka svarbų vaidmenį įgyvendinant Lisabonos tikslus, ypač naujovių srityje; 26. mano, kad struktūriniai fondai - tai esminė priemonė, skatinanti kurti naujoves, ypač siekiant sanglaudos ir norint sumažinti regionų skirtumus; siūlo labai padidinti struktūrinių fondų lėšas, skirtas moksliniams tyrimams ir naujovėms; 27. pripažįsta, kad vietos ir regionų lygmenimis labai mažos įmonės ir smulkiųjų amatų įmonės yra itin svarbios vykdant naujovių skatinimo politiką, todėl turėtų būti remiamos bendradarbiaujant su valstybinėmis ir privačiomis mokslinio tyrimo institucijomis, ypač nesudėtingų ir vidutinio sudėtingumo technologijų srityse; ragina Komisiją pateikti Parlamentui ir Tarybai veiklos, susijusios su tokiomis įmonėmis, programą ir siūlo valstybėms narėms ir regionų valdžios institucijoms jas remti struktūrinių fondų lėšomis, taip pat remti vykdant studentų mokymą, tačiau apgailestauja, kad joms nepasiūlyta veiklos priemonių; taigi ragina Tarybą ir Komisiją užtikrinti, kad nustatant strategijos prioritetus būtų atsižvelgta į specifines šių įmonių savybes ir poreikius; 28. ragina nacionalines ir regionų valdžios institucijas sudaryti sąlygas įtvirtinti regionų ir valstybių bendradarbiavimą naujovių srityje ir kuo labiau paprastinti administracines tokio bendradarbiavimo finansavimo procedūras; 29. rekomenduoja nacionalinėms, regioninėms ir vietos institucijoms imtis naujovių diegimo veiksmų, būtinų paslaugų sektoriui plačiąja prasme, įskaitant viešąsias paslaugas; 30. ragina valstybes nares, siekiant veiksmingai įgyvendinti naujovėms palankias politikos priemones regionuose, naudotis viena kitą papildančiomis Europos regioninės plėtros fondo, Europos socialinio fondo, Sanglaudos fondo ir pagal Septintąją bendrąją mokslinių tyrimų programą bei pirmąją Konkurencingumo ir inovacijų pagrindų programą teikiamo finansavimo galimybėmis; 31. mano, kad, esant dideliam socialiniam spaudimui šioje srityje, reikia radikaliai mažinti biurokratines kliūtis, ir ragina Komisiją bei valstybes nares, atsižvelgiant į atitinkamą jų kompetenciją, šiuo požiūriu persvarstyti ES, nacionalinius, regioninius ir vietos teisės aktus ir juos labai supaprastinti, kai įmanoma, standartizuojant administracines procedūras, ypač susijusias su ekonominės veiklos pradėjimu ir vykdymu ("vieno langelio" principu veikiantys informaciniai centrai); 32. mano, kad vietos ir regionų valdžios institucijoms reikia teikti institucinę paramą vykdant veiklą, kuria skatinama taikyti naujoves, ir siūlo valstybėms narėms apsvarstyti galimybę, remiantis subsidiarumo principu ir Komisijos patvirtintomis valstybės pagalbos gairėmis, joms suteikti kuo daugiau pareigų, galių ir deramų savišalpos, subsidijų ir dotacijų priemonių, kurios turėtų palengvinti jų pastangas siekiant surasti geriausius sprendimus vietos gyventojams; 33. ragina valstybes nares, regionų ir vietos institucijas, ieškant naujovėms remti skirtų investicijų ir projektų įgyvendinimo būdų, skatinti priimti ir plačiau taikyti sprendimus, apimančius viešosios ir privačiosios partnerystės (VPP) ryšius, ir kartu naudotis kitų šalių ir regionų sukaupta pažangiąja patirtimi, vadovaujantis ekonominės naudos principu; 34. pabrėžia platesnės apimties VPP sistemos poreikį, nes ji papildytų viešąjį finansavimą, kurį teikia valstybės narės ir Bendrija; pažymi, kad tokios veiklos sėkmė daugiausia priklausys nuo galimų veikėjų susiejimo; 35. ragina Komisiją, atsižvelgiant į galimus prieštaravimus tarp konkurencijos politikos ir valstybės pagalbos politikos bei tokių projektų paramos iš struktūrinių fondų lėšų galimybes, imtis priemonių siekiant sumažinti šiuos prieštaravimus VPP ir kitose srityse, įskaitant plačiajuosčio interneto ryšio infrastruktūrą; 36. mano, kad, siekiant nacionaliniu ir regioniniu lygmeniu įgyvendinti naujoves skatinančias politikos priemones, reikia sudaryti palankesnes sąlygas gauti kapitalo; ragina Tarybą, Komisiją ir valstybes nares numatyti realius poreikius atitinkančias finansavimo priemones ir novatoriškų projektų rizikos valdymo sistemą; taip pat pripažįsta, kad naujosios bendrai EIB ir Europos investicijų fondui (EIF) taikomos finansavimo iniciatyvos (Jaspers, Jeremie ir Jessica) yra labai svarbios naujovėms skatinti, ir mano, kad regionų lygmeniu reikėtų kuo plačiau skleisti informaciją apie veiksmingą praktinį šių iniciatyvų įgyvendinimą; 37. vis dėlto pabrėžia, kad dabartinė rizikos kapitalo sistema neatitinka mažų ir labai mažų įmonių finansavimo ir naujovių diegimo poreikių, ypač susijusių su technologijų neapimančiomis naujovėmis; ragina Komisiją, EIB ir EIF įvardyti šioms įmonėms ir namudinei pramonei tinkamus finansavimo metodus pritaikant rizikos kapitalą arba reikiamais atvejais sukuriant kitų novatoriškų finansinių priemonių; pažymi, kad pagal Jeremie iniciatyvą turėtų būti remiamos ne vien tik naujovės sudėtingų technologijų srityje, ir ragina valstybes nares bei regionus užtikrinti, kad pagal šią iniciatyvą būtų remiamos taip pat ir naujovės nesudėtingų ir vidutinio sudėtingumo technologijų srityse; 38. ragina Komisiją, valstybes nares ir jų regionų institucijas skirti dėmesio ne tik dideliems projektams ir kompetencijos centrams, bet ir mažesniems ne tokias palankias sąlygas turinčiuose regionuose vykdomiems projektams, ir pasirūpinti, kad būtų priimtos labai mažų kreditų teikimo priemonės; 39. pripažįsta, kad esama ryšio tarp naujovių ir sklandaus bei saugaus asmenų ir prekių judėjimo ir dėl šios priežasties užtikrinant transporto infrastruktūrą reikia įtraukti regionines bendruomenes; ragina Komisiją, valstybes nares, regionų ir vietos institucijas taikyti technines ir organizacines naujoves transporto srityje,ypač vietos ir regioninio viešojo transporto srityje; 40. džiaugiasi, kad Taryba ir Komisija ėmėsi spręsti ES energetikos problemas, ir suprasdamas, kad energetikos politika iš esmės priklauso nacionalinei sričiai ir turi daug įtakos naujovėms ekonomikos srityje, ragina valstybes nares apsvarstyti šios politikos regioninius aspektus, įskaitant švietimą energetikos klausimais, kuris paskatintų dėti daugiau pastangų energijos naudojimui racionalizuoti, gaminti "švarią" energiją panaudojant geologines ypatybes ir vietos energijos šaltinius, skatinti statyti pastatus, kuriuose būtų tausiai naudojama energija, kurti ekonomiką, kuriai vystyti didžioji energijos dalis užtikrinama iš atsinaujinančių energijos šaltinių, kurti transporto sistemą, kurioje būtų veiksmingiau išnaudojamos įvairių modulių derinimo galimybės ir apimami veiksmingesni pakartotinio panaudojimo ir perdirbimo procesai; pabrėžia MVĮ atliekamą teigiamą vaidmenį šioje srityje; Miesto ir kaimo vietovės bei aplinka 41. ragina Komisiją ir valstybes nares, siekiant kovoti su tam tikrų sričių gyventojų skaičiaus mažėjimu, kurį lemia prastos šių sričių ekonominės sąlygos (pvz., ekonominis atsilikimas ir nedarbas), veiksmingiau vykdyti tarpregioninio kompensavimo politiką atsižvelgiant į naujovių regionų ekonomikos sąlygomis plėtojimą, kuris stiprins Bendrijos naujovių taikymo pajėgumus ir prisidės siekiant tikros teritorinės sanglaudos; 42. atkreipia Komisijos, valstybių narių ir regioninių institucijų dėmesį į tai, kad, siekiant sukurti naujovėms palankią aplinką, žmonėms reikia užtikrinti geras gyvenimo sąlygas, o tai reiškia - deramą saugumą, sveikatos apsaugą, aplinkos apsaugą, tinkamą būstą, švietimo, kultūros, paslaugų prieinamumą ir t. t.; 43. atsižvelgdamas į tai, kokie miestai svarbūs - ne tik daugumos Sąjungos piliečių gyvenamosios vietos prasme, bet ir kaip vietos bei regioniniai naujovių centrai - ragina valstybes nares ir regionų valdžios institucijas remti ilgalaikį erdvės planavimą, sukursiantį palankias sąlygas racionaliai ir harmoningai naudoti miesto erdvę ir tvariai plėsti miestus deramai atsižvelgiant į ekonomikos, namų ūkių, poilsio poreikius ir aplinkosaugą; 44. ragina Komisiją ir valstybes nares remti iniciatyvas, užtikrinančias veiklą, kurią vykdant taikomos aplinkos apsaugos požiūriu palankios naujovės (ekologinės naujovės), ir padedančias, be kita ko, pagal tvaraus vystymosi strategijos rekomendacijas tvariai vystyti regionus; be to, pažymi didžiules MVĮ galimybes prisidėti prie tokių naujovių; 45. ragina Komisiją, valstybes nares ir regionų valdžios institucijas taikyti naujovių politikos priemones taip pat ir žemės ūkio maisto gamybos, perdirbimo ir kaimo vietovių gyvenimo sąlygų srityse, nes kaimo vietovės, kuriose gyvena apie 20 proc. Sąjungos gyventojų, turi lemiamą reikšmę užtikrinant patikimą maisto tiekimą ES; Pažangioji patirtis ir naujovių politikos įtvirtinimas 46. teigiamai vertina iki šiol Komisijos atliktą darbą vertinant naujovių skatinimo politiką valstybių narių lygmeniu (pvz., Europos naujovių pažangos ataskaita) ir ragina Komisiją, naudojant kuo objektyvesnius naujovių rodiklius, sistemingai nagrinėti atskirų regionų išsivystymo lygį; siūlo įtraukti atitinkamas analizes, vertinimus ir tinkamiausią patirtį į dabar rengiamą ketvirtąją periodinę sanglaudos ataskaitą; 47. ragina Komisiją imtis veiksmų įtvirtinti nacionalines strategines informacijos sistemas, į kurias turi būti įtrauktos regionų naujovių strategijos siekiant skatinti pažangą naujovių srityje ir sujungti šias strategijas į bendrą, nuoseklią visos ES sistemą; 48. teigiamai vertina iki šiol regionų ir vietos bendruomenių rezultatus, gautus per bendradarbiavimo tinklus keičiantis įprasta ir pažangiąja patirtimi; ragina Komisiją nuolat remti šių tinklų plėtrą ir naujovių perdavimą naudojant naujausias informacijos ir ryšių technologijas, labai pagerinančias galimybes perduoti informaciją ir ja keistis, ypač siekiant įtraukti atokiose vietovėse gyvenančias bendruomenes; šiuo atžvilgiu teigiamai vertina tai, kad Komisija, vykdydama pirmiau minėtą iniciatyvą "Regionų ekonominiai pokyčiai", skatina regionus ir miestus bendradarbiauti, tačiau laukia konkrečių šios iniciatyvos įgyvendinimo pasiūlymų; 49. ragina Komisiją bendradarbiaujant su valstybėmis narėmis, regionų ir vietos valdžios institucijomis atlikti laikotarpio vidurio iki šiol vykdytos sanglaudos politikos ir pirmiau minėtų Bendrijos strateginių gairių poveikio peržiūrą siekiant įvertinti regionuose vykdomos ES naujovių politikos pažangą; 50. primena Komisijai, kad būsima ketvirtoji sanglaudos ataskaita turi būti skirta pagerinti sanglaudos politiką ateityje; taip pat pažymi ES teritorinę darbotvarkę, kuri bus sukurta 2007 m.; pabrėžia, kad šiuo politiniu dokumentu siekiama sukurti naujas, į ateitį orientuotas teritorinio vystymosi koncepcijas (ypač regionų ir miestų vystymosi, "kritinės masės" naudojimo kuriant regionines grupes ir diferencijuoto požiūrio į regionus srityse), taip pat siekiama regionų vystymuisi skatinti pasitelkti kultūrą; 51. tikisi, kad ši rezoliucija parodys miestų ir regionų suinteresuotumą regionų vystymusi ir ekonomikos augimu, ir mano, kad ji turės įtakos diskutuojant dėl valstybių narių pranešimų apie jų poreikius vykdant Lisabonos strategiją; * * * 52. paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms bei Regionų komitetui. [1] OL L 210, 2006 7 31, p. 25. [2] OL L 239, 2006 9 1, p. 248. [3] OL L 210, 2006 7 31, p. 79. [4] OL L 210, 2006 7 31, p. 1. [5] OL L 210, 2006 7 31, p. 12. [6] OL L 210, 2006 7 31, p. 19. [7] OL L 291, 2006 10 21, p. 11. [8] OL L 412, 2006 12 30, p. 1. [9] OL L 310, 2006 11 9, p. 15. [10] OL C 320 E, 2005 12 15, p. 259. [11] Bendra parama projektams Europos regionuose remti. [12] Bendros Europos lėšos nuo labai mažų iki vidutinių įmonių. [13] Bendra Europos parama tvariam augimui miestų vietovėse. --------------------------------------------------